**Rodolf Arčibald Rajs** (nem. *Rudolph Archibald Reiss*; Nemačka, 8. jul 1875 — Kraljevina SHS, 8. avgust 1929) je bio švajcarski forenzičar, publicista, doktor hemije i profesor na Univerzitetu u Lozani. Istakao se kao kriminolog radom na istraživanju zločina nad srpskim stanovništvom u vreme Prvog svetskog rata.

Život
-----

Rođen je 8. jula 1875. godine kao osmo dete, od ukupno deset, Ferdinanda Rajsa, zemljoposednika, i Pauline Zabine Ane Gabrijele, u mestu Hehcberg (danas deo Hauzaha), u južnonemačkoj pokrajini Baden. Posle završenog osnovnog i srednjeg obrazovanja u Nemačkoj, otišao je zbog lošeg zdravstvenog stanja na studije u Švajcarsku, u romanski kanton Vaud.

Zvanje doktora hemije stekao je već u 22. godini, i biva izabran za asistenta za fotografiju, a potom je postao priznati docent za tu oblast, na Univerzitetu u Lozani. Za redovnog profesora kriminalistike imenovan je 1906. godine. Kao profesor bavio se predano naučnim radom i stekao ugled kriminologa svetskog glasa.

Urna Arčibalda Rajsa u kapeli na Kajmakčalanu.
### Angažovanje u Srbiji

Na poziv srpske vlade Rajs je 1914. godine otišao u Srbiju da istražuje zločine austrougarske, nemačke i bugarske vojske nad civilnim stanovništvom. Napisao je mnoge knjige i radove povodom toga, a često je slao izveštaje koji su objavljivani u uglednom časopisu neutralne Švajcerske, Gazet (*Gazette*). Time je kao ugledni profesor i kriminolog izveštavao svet i kvario propagandnu sliku Nemaca i Austrougara o Srbima kao divljačkom narodu.

Bio je član delegacije jugoslovenske vlade na Mirovnoj konferenciji u Parizu. Zavoleo je srpskog vojnika-seljaka i srpski narod i do kraja života ostao u Srbiji.

Sa srpskom vojskom prešao je Albaniju, Solunski front i sa Moravskom divizijom umarširao u oslobođeni Beograd, novembra 1918. godine. Posle rata modernizovao je tehničku policiju pri Ministarstvu unutrašnjih poslova nove države. Tadašnja kriminalistička tehnika po mišljenju američkih istraživača koji su putovali po Evropi ciljno proučavajući ovaj vid policije, bila je na veoma visokom nivou. Međutim, Arčibald Rajs, razočaran nekim negativnim pojavama u društvenom i u političkom životu povukao se pred kraj života iz svih javnih funkcija. Živeo je skromno u svojoj vili „Dobro polje" (Topčider) u Beogradu.

Dr Arčibald Rajs je 1926. godine postao počasni građanin grada Krupnja. Te godine je takođe jugoslovenski ministar i general Dušan Trifunović Rajsa proglasio počasnim kapetanom I klase pešadije Vojske Kraljevine SHS.

U septembru 1928. godine Rajs je nameravao da ode iz Kraljevine SHS. U intervjuu za *Politiku* izjavio je: 

> Ali, svako strpljenje ima svojih granica. I moje je iscrpljeno do najdaljih granica. Moj rad se toliko ometa i bagateliše, da mi se dovoljno stavlja na znanje kako vam više nisam potreban". Rajs dalje objašnjava kako je sa prijateljima iz mnogih beogradskih društava godinu dana radio na organizaciji proslave desetogodišnjice proboja Solunskog fronta: "Međutim, gospodin dr. Marinković, ne obaveštavajući o tome odbor, negirao je ceo taj posao. Određen je jedan novi odbor koji će da pripremi proslavu. A proslava je zakazana za osmi oktobar. Zašto? Kakav je to znameniti dan osmi oktobar u istoriji vašega naroda.
> 
> 

Umro je 8. avgusta 1929. godine u 4.30 sati, u Beogradu. Sahranjen je na topčiderskom groblju, dok je po njegovoj želji njegovo srce odneseno u urni na Kajmakčalan, gde je sahranjeno zajedno sa ostalim oslobodiocima Solunskog fronta. Na urni je pisalo:

*„Ovde u ovoj urni, na vrhu Kajmakčalana*   

*Zlatno srce spava,*   

*Prijatelj Srba iz najtežih dana,*   

*Junak Pravde, Istine i Prava,*   

*Švajcarca Rajsa, kom` nek je slava."*

Nažalost, ta urna je polomljena prilikom jednog naleta Bugara u Drugom svetskom ratu.

Dela
----

Imao je mnoge zapažene radove u svojoj struci: *Sudska fotografija* (*La photographie judiciaire, Paris 1903*); *Priručnik govornog portreta* (*Manuel du portrait parlé, Paris 1905*) koja je prevedena na 10 jezika; *Priručnik policijske nauke* (*Manuel de Police scientifique (technique),* I. *Vols et homicides*, Lausanne-Paris, 1911) u IV toma, od kojeg je samo prvi završen i objavljen *Krađe i ubistva*.

U toku i posle rata objavljuje brojne ratne i političke publikacije, od kojih su neke od velikog značaja za istoriju Srbije u Prvom svetskom ratu. .

Pred kraj života objavio je svoj ratni dnevnik u knjizi pod naslovom *Šta sam video i proživeo u velikim danima*(1928). Pre toga, 1924. godine objavljuje *Pisma sa srpsko-makedonskog fronta* (1916—1918). Kao svoje posmrtno zaveštanje srpskom narodu ostavio je neobjavljen rukopis knjige „Čujte Srbi!", na francuskom jeziku, u originalu *Ecoutez les Serbes!*. Ova knjiga je završena 1. juna 1928. godine, a 2004. godine je štampana u velikom tiražu i deljena besplatno. Zasluge za ovo su imale fondacija „Dr Arčibald Rajs" iz Beograda i Šabačko-valjevska eparhija.

Literatura
----------

* Zdenko Levental „Švajcarac na Kajmakčalanu", Beograd 1984.

Vanjske veze
------------

|  |  |
| --- | --- |
|  | U Wikimedijinoj ostavi nalazi se članak na temu: **Archibald Reiss** |

* „Šerlok Holms iz Voa: Rudolf Arčibald Rajs" Arhivirano 2011-06-14 na Wayback Machine-u, Kantonska biblioteka Univerziteta u Lozani ()
* Informacija o njegovom grobu
* „Nismo sačuvali srce Arčibalda Rajsa", Dušan Spasojević, B92, 29. septembar 2008.
* „Rajsove opomene Srbima", Vladimir Matevski, Večernje novosti, reportaže, 7. avgust 2010.